Likumprojekts

**Grozījumi Militārpersonu izdienas pensiju likumā**

Izdarīt Militārpersonu izdienas pensiju likumā (Latvijas Republikas Saeimas un Ministru Kabineta Ziņotājs, 1998, 8. nr.; 2000, 9. nr.; 2001, 1. nr.; 2005, 2., 7., 14. nr.; 2006, 13. nr.; 2007, 24. nr.; 2008, 10. nr.; 2009, 14., 22. nr.; Latvijas Vēstnesis, 2009, 200. nr.; 2010, 82., 153. nr.; 2013, 137. nr.) šādus grozījumus:

1. Papildināt 5. panta pirmo daļu ar otro teikumu šādā redakcijā:

"Militārpersonai, kas no jauna pieņemta profesionālajā dienestā un atvaļināta no tā, bet līdz atvaļināšanas dienai nav nodienējusi pilnus piecus gadus, dienesta atalgojuma aprēķinam trūkstošo laiku līdz pieciem gadiem rēķina no iepriekšējā dienesta perioda pirms atvaļināšanas dienas."

2. Izteikt 6. panta pirmo daļu šādā redakcijā:

"(1) Izdienas pensiju par 20 izdienas stāža gadiem piešķir 40 procentu apmērā no šā likuma [5. pantā](http://likumi.lv/doc.php?id=47517#p5) norādītā dienesta atalgojuma. Izdienas pensiju par 20 izdienas stāža gadiem piešķir 55 procentu apmērā no šā likuma [5. pantā](http://likumi.lv/doc.php?id=47517#p5) norādītā dienesta atalgojuma, ja militārpersona atvaļināta:

1) sakarā ar to, ka sasniegts normatīvajos aktos noteiktais maksimālais vecums aktīvajā militārajā dienestā;

2) slimības vai veselības stāvokļa dēļ;

3) karavīru skaita samazināšanas vai vienības (apakšvienības) likvidēšanas vai reorganizēšanas dēļ;

4) sakarā ar to, ka beidzies profesionālā dienesta līguma termiņš (ja līgumu nepagarina), un profesionālajā dienestā nodienēti ne mazāk kā 25 gadi."

3. Papildināt 10. pantu ar ceturto un piekto daļu šādā redakcijā:

"(4) Izdienas pensijas saņēmējam, kas no jauna pieņemts profesionālajā dienestā un atvaļināts no tā, tiek atjaunota izdienas pensijas izmaksa. Par katru pilnu izdienas stāža gadu pēc atjaunošanās profesionālajā dienestā izdienas pensijas apmēru palielina par diviem procentiem no šā likuma [5. pantā](http://likumi.lv/doc.php?id=47517#p5) norādītā dienesta atalgojuma, nepārsniedzot šā likuma 6. panta trešajā daļā noteikto apmēru.

(5) Izdienas pensijas saņēmējam, kas no jauna pieņemts profesionālajā dienestā un atvaļināts no tā šā likuma 2. panta trešajā daļā minēto iemeslu dēļ, nav tiesību uz šā likuma 6. panta ceturtajā daļā minēto izdienas pensijas apmēra palielināšanu."

Aizsardzības ministrs

Raimonds Bergmanis